শনিবারই দিল্লিতে গিয়ে প্রদেশ কংগ্রেস সভাপতি অধীর চৌধুরির সঙ্গে বৈঠক করেছেন মুকুল রায়। বৈঠক হয়েছে রাজ্যসভা সাংসদ ঋতব্রত বন্দ্যোপাধ্যায়ের সঙ্গেও।
তবে দুই সাংসদকেও কি নিজের দিকে টানছেন মুকুল রায়। যে দিকে হাওয়া ঘুরছে, তাতে মনে করা হচ্ছে মুকুলের  বিজেপিতে যোগ দেওয়া কেবল সময়ের অপেক্ষা।
এর মাঝে শনিবারও তৃণমূলের মহাসচিব মুকুল রায়ের সমালোচনা করেন। বেহালায় দলের প্রতিবাদ মিছিলের পরে সাংবাদিকদের প্রশ্নের উত্তরে পার্থ চট্টোপাধ্যায় বলেন, ‘‘তিনি যে কোনও ক্লাবেই যেতে পারেন। ফার্স্ট ডিভিশন থেকে যদি চতুর্থ ডিভিশনের কোনও ক্লাবের সাইডলাইনের ধারে বসে থাকার জন্য যায় তো যাবেন। এটা তাঁর ব্যক্তিগত ব্যাপার।’’


এই বিষয়ে অন্যান্য খবর

দিল্লি গিয়েই মুকুলের নতুন ‘জোট’, তিন মূর্তি কি তবে এক হচ্ছেন বাংলার নামে
‘মুকুল গদ্দার!’ চরম তাচ্ছিল্য তৃণমূলের, ‘কাঁচরাপাড়ার ছেলে’-কে খোলা চ্যালেঞ্জ


পার্থ আবারও দাবি করেন, মুকুল রায় যে  দলেই যান, তাতে তৃণমূলের কোনও ক্ষতি হবে না। তিনি বলেন, ‘‘এতে তৃণমূলের কোনও হেরফের হবে না। অনেক নেতাই গেছেন। মমতা বন্দ্যোপাধ্যায়ের ছবিটা সরিয়ে নিন, সব জিরো। যখন দলে ছিল তখন হিরো, ছবি সরিয়ে নিলে সব জিরো।’’
এখনও পর্যন্ত মুকুল কোন দিকে নিয়ে যাবেন নিজের রাজনৈতিক জীবন, তা পরিষ্কার করে বলেননি। অধীর চৌধুরি জানিয়েছেন, ‘‘মুকুল রায় আমাকে বলেছেন তিনি রাজনীতিতেই থাকবেন।’’
একই সঙ্গে এটাও ঠিক যে, দু’বছর আগে মুকুল রায়ের সঙ্গে যে সব নেতা-কর্মীরা ছিলেন, তাঁরা এখন মুকুলের সঙ্গে ছেড়েছেন। বিজেপিতে যোগ দিলেও তিনি কোন পদ পাবেন, তাও স্পষ্ট নয়। সেই কথা বুঝেই তৃণমূলের এমন আক্রমণ মুকুলকে।